google/wiki40b huggingface dataset:
ערפאת ג'אקו

קריירה

ג'אקו התחיל את הקריירה שלו בקבוצת מרלאן המקומית. בקיץ 2008 הצטרף לאשאנטי גולד מליגת העל הגנאית. בקיץ 2009 חתם בבני סכנין מליגת העל. ב-15 באוגוסט 2009 ערך את הופעת הבכורה שלו בסכנין בהפסד 1-0 למ.ס. אשדוד במסגרת גביע הטוטו. ב-12 בספטמבר 2009 הבקיע את שני שערי הבכורה שלו בניצחון 0-2 נגד הפועל פתח תקווה. בקיץ 2010 חתם בהפועל עכו לשתי עונות. במהלך 16 משחקי הליגה בהם שיחק כבש ג'אקו 10 שערים כאשר רק רועי דיין (14 שערים) כבש יותר ממנו, אך בשונה מדיין ג'אקו עזב את עכו במהלך העונה.
במהלך ינואר 2011 הגישה אנז'י מחצ'קלה ההרוסית הצעה על השחקן שהיה מעוניין במעבר לרוסיה, אך לא קיבל את השחרור מהפועל עכו ולא זכה לדקות משחק. בסיום העונה שוחרר מהמועדון וחתם באנז'י תמורת 600 אלף אירו. באמז'י לא זכה לדקות משחק ובתחילת עונת 2011/2012 הושאל לגזיאנטפספור הטורקית. בינואר 2012 הושאל לאל-ערבי מליגת העל הקטארית.
בקיץ 2012 שוחרר מאנז'י וחתם באינטר באקו מליגת העל האדרית. ב-15 בספטמבר 2012 כבש את שער הבכורה שלו באזרבייג'ן, שגם הביא לסיומן של שנה ו-9 חודשים ללא שער של ג'אקו. בינואר 2013 ג'אקו שב לקדנציה שנייה בבני סכנין.
בקיץ 2013 חתם בדאצ'יה קישינב מליגת העל המולדובית עד לסיום העונה. בינואר 2015 חתם במונאנה מליגת העל הגבונזית.
ב-10 בספטמבר 2008 ערך את הופעת הבכורה שלו בנבחרת טוגו בהפסד 1-0 לזמביה. ג'אקו ערך שתי הופעות נוספות במדי הנבחרת.
שי אברמסון

משפחתו ונעוריו

אברמסון נולד בירושלים למשפחה מוזיקלית. לאסתי ורוני אברמסון, ששימש כסולן בית הכנסת הגדול בירושלים וניהל במשך שנים את התזמורת הקאמרית הישראלית. החזן אברמסון נחשף לראשונה לעולם החזנות, בהיותו נער במקהלת בית הכנסת הגדול בירושלים בתקופות הימים הנוראים. בהמשך למד והעמיק בהשכלתו המוזיקלית אצל מיטב המורים באותה התקופה, נפתלי הרשטיק (חזן בית הכנסת הגדול בירושלים באותה תקופה, וממנו שי למד אף באופן מעשי) אלי יפה, ומשה שטרן.
אברמסון בוגר ישיבת בני עקיבא כפר הרואה. את שירותו הצבאי החל בעתודה האקדמית ללוגיסטיקה וכלכלה ובהמשך היה מדריך בקורס קצינים, ומפקד פלוגת מפקדה ביחידת 'מגלן' של חטיבת הצנחנים תחת פיקודו של אלוף-משנה דרור וינברג. בהמשך עבר אברמסון לתחום מערכות מידע ואמצעי לחימה באגף הטכנולוגיה והלוגיסטיקה.
מתגורר בעיר מודיעין, נשוי ליעל ולהם ארבעה ילדים.

החזנות הצבאית

לאחר פרישתו של החזן סגן-אלוף חיים ויינר, החל החיפוש למחליפו בתפקיד החזן הראשי. אחד המתמודדים היה שי אברמסון, שכיהן אז כראש מדור אמל"ח תקשוב באגף הטכנולוגיה והלוגיסטיקה. בטקס הפרידה ממפקד זרוע היבשה, האלוף בני גנץ, הוזמן אברמסון על ידי מארגן הטקס, סגן-אלוף זוהר ולוסקי – שגילה את יכולת הזמרה של אברמסון כאשר זה התבקש לשאת תפילת "אל מלא רחמים" בביקור של משלחת צה"ל במחנות ההשמדה בפולין - לשאת את התפילה לשלום המדינה. 
משנת 2008, הפך שי אברמסון לחזן הראשי לצה"ל החמישי במספר וקודם לדרגת סא"ל.
בתחילת 2017 פרש משירות הקבע והמשיך בתפקיד החזן הראשי לצה"ל כאזרח עובד צה"ל.

פעילותו ושירתו

אברמסון מופיע עם תזמורות והרכבים מוזיקליים בצה"ל: תזמורת צה"ל, התזמורת הקאמרית של חיל החינוך והנוער והרכבים מוזיקליים אחרים של חיל החינוך והנוער, תזמורת משטרת ישראל, מקהלת הרבנות הצבאית ולהקות צבאיות אחרות. אברמסון משלב בשירתו, בין יצירות החזנות אותן הוא מבצע, גם שירים עבריים קלאסיים. כמו כן מרבה להופיע עם מקהלות בארץ ובעולם במסגרת קונצרטים ושבתות חזנות.
החזן הראשי משתתף לעיתים קרובות באירועים ממלכתיים, מלווה את אישי המדינה בטקסים ואירועים בישראל ומחוצה לה וכן נשלח מטעם המדינה, משרד הביטחון וצה"ל לקהילות יהודיות בעולם. אברמסון נחשב לחזן בעל טווח פעילות שונה משל קודמיו בתפקיד. הוא מרבה להופיע בערבי התרמה לצה"ל ובמופעים למשפחות חיילים בודדים ומשפחות שכולות. כך לדוגמה השתתף תדיר בבר המצווה ליתומי צה"ל ובכנס השנתי של קרן IMPACT בישראל.
אברמסון מופיע עם חזנים ומוזיקאים, בתפילות וקונצרטים עם התזמורת הפילהרמונית הישראלית, התזמורת הקאמרית הישראלית, התזמורת הסימפונית ירושלים וכן הופיע בקהילות יהודיות בארצות הברית, דרום אמריקה, קנדה, אוסטרליה, ואירופה.
תמר סוברן

חייה ופועלה

תמר סוברן היא בתם השנייה של לאה וגרשון מן (מינקוב), אחות לנירה ולנעמה. את השכלתה קיבלה בבית הספר בארי ובגימנסיה הריאלית בראשון לציון. לאחר השירות הצבאי סיימה בהצטיינות את לימודי התואר הראשון בספרות, לשון ופילוסופיה באוניברסיטה העברית בירושלים. סיימה בהצטיינות תואר שני בפילוסופיה של הלשון באוניברסיטה העברית וב-1986 השלימה דוקטורט בפילוסופיה של הלשון באוניברסיטה זו, עם דיסרטציה שנושאה "שדות סמנטיים - היבטים פילוסופיים". את שנת הפוסט-דוקטורט עשתה בשנת 1987 בחוג לבלשנות ובמרכז ללימודים קוגניטיביים באוניברסיטת קליפורניה בברקלי.
לימדה ספרות, לשון ופילוסופיה בתיכון ליד האוניברסיטה ובבית חינוך שער הנגב. בין השנים 1972 ל-1994 התגוררה בקיבוץ ארז שבדרום. לימדה בחוגים לפילוסופיה ולבלשנות באוניברסיטת בן-גוריון ובחוג ללשון העברית באוניברסיטה העברית.
כיום (2013) היא פרופסור באוניברסיטת תל אביב, חברת סגל החוג ללימודי התרבות העברית במגמת הלשון העברית ובתוכנית ללימודי תעודה בעריכה של המגמה. מאז  אוגוסט 2013 משמשת כראש החוג ללימודי התרבות העברית. בשנים 2007–2010 עמדה בראש המגמה ללשון העברית. הייתה בין מקימיה של מגמת הלימודים הבין-תחומית בתרבות עברית ויהודית, ועמדה בראשה במשך שלוש שנים. חברה בוועדת ההיגוי של בית לעברית ראשון לציון. 
סוברן נשואה לבנימין סוברן (לשעבר וונסובר), אם לשלושה בנים וסבתא לנכדים. מאז 2005 היא מתגוררת עם משפחתה ברמת גן.

מחקריה

עיקר מחקריה עוסקים בסמנטיקה קוגניטיבית: שדות סמנטיים, תאוריה של מטפורה; סמנטיקה פואטית: תרומת הבלשנות לפרשנות השירה; תחיית הלשון העברית החדשה על סוגותיה השונות: פרוזה סיפורית, לשון ההגות ולשון השירה.
העיר ההיסטורית המבוצרת של קרקסון

היסטוריה

המצודה נוסדה בתקופת האימפריה הגאלית. המוניטין שלה נובע מחומותיה הכפולות, שאורכן 3 ק"מ, שמבצרות 52 מגדלים. לעיר יש בערך 2,500 שנים של היסטוריה וראתה את הרומאים, הסרצנים, את מסעות הצלב, ואת הממלכה הוויזיגותית. בתחילת ההיסטוריה של העיר היא הייתה יישוב של האימפריה הגאלית ואז במאה ה-3 לספירה, הרומאים החליטו להפוך אותה לעיר מבוצרת. העיר לבסוף סופחה לממלכה הצרפתית בשנת 1247 לספירה. היא שימשה גבול צרפתי חזק בין צרפת וכתר אראגון.

בשנת 1659, לאחר הסכם הפירנאים, מחוז רוסיון הפך לחלק מצרפת, והעיר איבדה את משמעותה הצבאית. ביצורים ננטשו והעיר הפכה לאחד מהמרכזים הכלכליים של צרפת, בעיקר מתעשיית טקסטיל הצמר. 
בשנת 1849 ממשלת צרפת החליטה שצריך להרוס את ביצורי העיר. האנשים המקומיים התנגדו בתוקף להחלטה זו. ז'אן-פייר קרוס-מיירוויי ופרוספר מרימה, שהיה ארכאולוג והיסטוריון דגול, הובילו קמפיין לשמירה על המצודה כאתר היסטורי. מאוחר יותר, הממשלה שינתה את החלטתה ובשנת 1853 החלו עבודות שיקום לעיר. האדריכל אז'ן עמנואל ויולה-לה-דוק היה אחראי לחידוש המצודה. עבודתו של ויולה-לה-דוק ספגה ביקורת במהלך חייו כבלתי הולמת לאקלים והמסורות של האזור. לאחר מותו בשנת 1879, עבודת השיקום נמשכה על ידי תלמידו, פול בוסווילוואלד, ומאוחר יותר על ידי האדריכל נודט.
המצודה שוחזרה בסוף המאה ה-19, ובשנת 1997 נוספה לרשימת אתרי המורשת העולמית של אונסק"ו.
יוסף יהושע וייס

קורות חיים

וייס נולד באוסטריה. הוא סיים תואר בבית הספר הטכני בווינה ובשנת 1928 החל לשמש כראש מחלקת הכימיה במכון הטקסטיל בסוראו. שנתיים לאחר מכן עזב את עבודתו והפך לעוזרו של פרופסור פריץ האבר. בשנת 1933 נמלט עמו מגרמניה הנאצית לקיימברידג' שבאנגליה.
משנת 1972 מעניקה אגודת כימית הקרינה את "מדליית וייס" לכבודו.
הוא היה מנחה הדוקטורט של פרופסור גבריאל שטיין.
ינועם

ינועם (ינעמ במצרית קדומה) הוא שמה של עיר בכנען המופיעה בכתובות עתיקות ובטקסטים מתקופת הברונזה המאוחרת, על גבי פפירוסים במצרים העתיקה.

זיהוי העיר

זיהויה של העיר אינו ידוע. הארכאולוג יוחנן אהרוני הציע לזהות את ינועם עם האתר הארכאלוגי תל עובדיה הנמצא 3 ק"מ מדרום לכנרת על גדתו המערבית של נהר הירדן מול קיבוץ בית זרע של היום. הצעתו מתבססת על מיקומו של התל ששלט על צומת הדרכים שעברו באזור והובילו מצפון בקעת הירדן דרומה, וממזרח מהבשן מערבה לכיוון עכו. גם הארכאולוג בנימין מזר תומך בהצעת זיהוי זו. הארכאולוג ויליאם אולברייט, הציע לזהות את ינועם עם "תל אַ-נַעְמֶה" שבעמק החולה. לואי-איג ונסאן שיער שהשם הכנעני ינועם הפך לשם העברי ינוח, מהערים שכבש תגלת פלאסר. זיהוי אחר של העיר הוא עם האתר תל א-שיהאב שליד הירמוך.

אזכורים של ינועם במקורות המצריים

המלך תחותמס השלישי יצר בעקבות מסעות המלחמה שלו רשימות טופוגרפיות של הערים השונות. הרשימה הכוללת את ערי כנען כוללת 118 ערים, רשימה זו אינה כוללת את ינועם, אבל היא מוזכרת באנאלים כאחת הערים שניתנו לאל אמון. לאחר קרב מגידו, הפכה העיר, ביחד עם מספר ערים נוספות, למרכז שלטון מנהלי מצרי בכנען.
שמה של העיר מופיע במכתבי אל-עמארנה מכתב מס' 197 מתקופתו של המלך אחנתון שמלך במחצית הראשונה של המאה ה-14 לפנה"ס. במכתב זה מואשם ביריאווזה שליט דמשק שלקח מרכבות בעַשְתָּרוֹת ומסרן לידי העפירו. במכתב זה מוזכרות גם הערים ינועם, בַּצְרוּנָה, חַלוּני, דמשק, וארץ תַּחְשׁ.
המלך סתי הראשון שמלך בסוף המאה ה-14 לפי  הכרונולוגיה המצרית הגבוהה, יצא למסעות מלחמה. מסעו הראשון לכנען היה כדי לדכא מרד שפרץ בבית שאן שהפכה למרכז שלטון מצרי בכנען, לאחר ניצחונו של תחותמס השלישי בקרב מגידו. בעקבות ניצחונו הציב סתי הראשון שתי מצבות בבית שאן, על אחת המצבות נכתב:
שנת מלכות ראשונה, חודש שלישי לעונה ה"ג. היום העשירי..... ביום זה באו להגיד להוד מלכותו לאמור: האויב העלוב אשר בעיר חמת אוסף לו עם רב, כדי להתקיף את העיר בית-שאן והוא עומד להתחבר אל אנשי פחל. הוא איננו נותן לשליט רחוב לצאת החוצה. אז שלח הוד מלכותו את הגדוד הראשון של אמון 'אמיצי הקשתות' לעיר חמת, את הגדוד הראשון של רע 'רב האומץ' לעיר בית-שאן ואת הגדוד הראשון של סת 'חזק הקשתות' לעיר ינועם. כעבור יום אחד נפלו מפני הדרו של הוד מלכותו, מלך מצרים העליונה והתחתונה
הכתובת מתארת את הסדר של מסע מלחמה אחד שהתנהל באזור בית שאן, וכל הערים המוזכרות בה, היו סביב בית שאן.
במקדש האל אמון בכרנך, נמצאת רשימה של תבליטים המתארים את ניצחונותיו של סתי הראשון. אחד התבליטים מוקדש לתיאור כיבוש ינועם. על פי התבליט העיר הייתה מוקפת נהר וסבך שיחים. ברשימה טופוגרפית של סתי הראשון מופיעה פעמים רשימה של 17 ערים ממסעו הראשון של סתי הראשון. הרשימה מתארת את מסלול המסע של סתי. הצבא הגיע לעכו, חלק פנה צפונה לכיוון צור וצידון, וחלק פנה לכיוון עמק יזרעאל שם קץ למרד בבית שאן, פנה צפונה דרך ינועם לחצור, קדש ובית ענת.
ינועם מופיעה ברשימת הערים בפפירוס אנאסטאזי א המתוארך למאות ה-13-14 לפנה"ס, תקופת רעמסס השני ויורשיו. על פי אהרוני, הרשימה מייצגת את הערים על דרך הים ושלוחות הדרך.
במצבת ישראל, אסטלת ניצחון של פרעה מרנפתח בנו של רעמסס השני, שהוצבה בשובו מאחד ממסעות הכיבוש שלו בשנת 1208–1209 לפנה"ס בכנען, הוא מתאר את ניצחונותיו, על פי הכתובת הוא החריב את ינועם. קטע מהכתובת:
.... נבוזה כנען בכל רע.

לוקחה אשקלון 

נלכדה גזר, ינועם הייתה כלא היתה.

ישראל הושם אין זרע לו.
חור הייתה כאלמנה למצרים

בכל הארצות שלום.

כל אשר ינדוד רותק

על ידי מלך מצרים העליונה והתחתונה מרנפתח
עכירות

מדידה

יחידת המידה הנפוצה ביותר למדוד עכירות היא FTU, ראשי תיבות של FormazinTurbidity Unit. ידועות מספר דרכים למדוד את איכות המים. הדרך הישירה היא על ידי מדידת הירידה בעוצמת האור כאשר הוא עובר דרך דגימה של המים. דרך עקיפה היא למדוד את כמות המים הנדרשת להסתיר להבה של נר במבט דרך המים, ככל שדרושה כמות גדולה יותר, כך המים צלולים יותר. המדידה נעשית ביחידות של JTU, ראשי תיבות של Jackson Turbidity Unit. מובן שהמים עצמם גורמים לניחות מסוים של קרני האור.
מכשירי מדידה מודרניים אינם משתמשים בנרות, אבל הגישה של מדידת ניחות של קרני אור במעבר דרך המים היא עדיין בשימוש. תכונת החלקיקים, אשר גורמת לפיזור קרן האור אשר ממוקדת בהם, נחשבת ליותר משמעותית במדידת עכירות המים. עכירות הנמדדת כך משמשת מכשיר הנקרא נפלומטר, עם גלאי המחובר לצד קרן האור. ככל שיותר אור מגיע לגלאי, כך יש אינדיקציה ליותר חלקיקים בנוזל, אשר גורמים לפיזור קרני האור הפוגעות בהם. יחידות המידה במכשיר כזה נקראות NTU, ראשי תיבות של Nephelometric Turbidity Unit. כמות האור המתפזרת עבור כמות חלקיקים נתונה, תלויה בתכונותיהם, כמו צורה, צבע והחזרה ספקטרלית. מסיבה זו, וכן משום שחלקיקים כבדים נוטים לשקוע מהר וכך אינם משפיעים על מדידת העכירות, דרושה ידיעה של המתאם בין מידת העכירות לבין TSS, ראשי תיבות של Total Suspended Solids, בהתאם לסיטואציה או למיקום. שיטה נוספת למדידת עכירות של נהרות ומקווי מים היא Secchi disk. בשיטה זו, דסקה שחורה-לבנה מושקעת בנהר עד אשר לא ניתן להבחין בה עוד, ואז מודדים את העומק שבו נמצאת הדסקה. שיטה זו אינה מכמתת באופן ישיר את צפיפות החלקיקים במים, אך יש לה מספר יתרונות: מהירות וקלות שימוש, מחיר נמוך, ואינטגרציה של העכירות על העומק, כאשר קיימות במים שכבות ברמות שונות של עכירות. לא ניתן להשתמש בשיטה זו במים רדודים מדי, שכן אז לא ניתן להגיע לעומק שבו לא מבחינים עוד בדסקה.

גורמים

עכירות במים פתוחים יכולה להיגרם על ידי פיטופלנקטון. בנוסף, פעילויות אנושיות אשר משבשות את הרכב הקרקע, כמו בנייה, גורמות בעונת הגשמים למשקעים מזוהמים אשר חודרים למאגרי המים וגורמים לעכירות. אזורים מיושבים תורמים כמות גדולה של עכירות למים בקרבתם, כתוצאה מזיהום הנסחף על ידי מי גשמים ממשטחים סלולים כמו כבישים, גשרים או מגרשי חניה. תעשיות מסוימות כגון מחצבות או מכרי פחם עלולות לגרום רמות גבוהות של עכירות כתוצאה מאבק מרחף שחודר במים.
ככל שעולה רמת העכירות במי שתייה, קיים סיכון רב יותר שבני אדם השותים אותם יסבלו ממחלות במערכת העיכול. דבר זה בעייתי במיוחד בבני אדם שהמערכת החיסונית שלהם חלשה, מכיוון שהחלקיקים הם מצע לנגיפים או חיידקים, ועלולים אף להגן עליהם מפני הכלור וקרניים אולטרא סגולות במערכות הטיהור והחיטוי.
במאגר מים או בנהר, עכירות גבוהה עלולה להפחית את כמות האור המגיעה למעמקים, וכך למנוע גדילה של צמחי מים בעומקים, ולפגוע במינים התלויים בהם, כגון דגים או רכיכות.
באזורים שבהם גדלים מנגרובים, עכירות גבוהה היא חיונית לקיום מינים מסוימים, למשל כדי להגן על דגיגים צעירים מפני טורפים. באזורי מנגרובים לאורך חופה המזרחי של אוסטרליה, בייחוד במפרץ מורטון, דרושות למערכת האקולוגית רמות עכירות גבוהות עד כדי 6NTU.

חישוב העכירות

העכירות (K_d) מחושבת באופן הבא:
\frac{\text{ln}\left( \frac{I_0}{I_1} \right)}{z_0-z_1}=K_d
כאשר I- הן עוצמות האור ו Z_0-Z_1 - הוא המרחק שהאור עבר במים
סמואל מונטגיו, ברון סוויית'לינג הראשון

סמואל מונטגיו, הברון הראשון מסוויית'לינג (באנגלית: Samuel Montagu, 1st Baron Swaythling; כ"ט בכסלו ה'תקצ"ג, 21 בדצמבר 1832 - י"ב בטבת ה'תרע"א, 12 בינואר 1911) היה בנקאי ופוליטיקאי יהודי-אנגלי.

ביוגרפיה

נולד בליברפול ללואיס סמואל, שמו הפרטי היה מונטגיו אך בשלב מסוים קבע אביו שהשם שמואל-סמואל ישמש את בנו כשם פרטי והוא ייקרא סמואל מונטגיו.
ב-1847 עקר ללונדון והקים בה לאחר כמה שנים (1853) את פירמת הבנקאות Samuel Montagu & Co (סמואל מונטגיו ושות') . כבנקאי עשיר ומצליח היה שותף בפעילות בינלאומית לטובת יהודי העולם: הוא שיתף פעולה עם הברון רוטשילד ב-1875 בייסוד בית ספר לאמנות בירושלים, וכיהן כגזבר הוועד הלונדוני למען הפליטים היהודים מרוסיה. הוא ערך מסעות כדי להתרשם מקרוב ממצב היהודים העולמי: ב-1884 נסע למושבות היהודיות באמריקה, וב-1886 נסע לסייר באימפריה הרוסית.
גם בענייניה הפנימיים של קהילת יהודי לונדון היה מונטגיו מעורב, הוא גיבש התאחדות של קהילות וחברות של יוצאי מזרח אירופה בלונדון, כדי לנתקם מן הקהילה המרכזית שבראשה עמד הרב הראשי נתן אדלר. מונטגיו היה אורתודוקס, מראשי הלוחמים ברפורמים בבריטניה והתאמץ להדיח את ראשי התנועה, ישראל אברהמס וקלוד מונטיפיורי מוועד הקהילה (בתו לילי מונטגיו הצטרפה אליהם לבסוף והייתה פעילה בהקמת האיגוד העולמי ליהדות מתקדמת).
מונטגיו נבחר לשמש כשופט שלום בלונדון והיה חבר הפרלמנט הבריטי. התקדם במעלה החברה המעמדית הבריטית, תחילה כברון (1894) ולאחר מכן כלורד (1905), הוא נעשה לברון הראשון לבית סוויית'לינג  וצאצאיו נשאו בתואר אחריו.
לפני מותו הורה לנשל מצוואתו את בנותיו מריון וליליאן שהיו מעריצות של תפיסותיו של קלוד מונטיפיורי, אם תבחרנה ללכת בעקבותיו. עזבונו נאמד ב-1,150,000 לירה שטרלינג.
בנו ויורשו היה לואיס מונטגיו, ברון סוויית'לינג השני  ונכדו יואן מונטגיו.
ייזהר הקונה

"ייזהר הקונה" (בלטינית: Caveat emptor) הוא ביטוי שמקורו בלטינית, המתאר דוקטרינה משפטית בדיני חיובים, המקובלת במשפט המקובל, אשר לפיה בחוזה מכר על כל צד לדאוג לענייניו: על הקונה לבדוק את הממכר היטב, ואילו על המוכר לא חלה כל חובה לגלות לקונה על פגם בממכר, גם אם ידע המוכר כי הקונה פועל מתוך טעות. 
דין זה בצורתו הנוקשה לא תאם את יחסי המסחר בשוק המודרני, ועל כן נוצרו לו חריגים רבים גם במשפט המקובל; המשפט הישראלי, שאימץ בתחילה את הדין האנגלי, הלך והתרחק ממנו עם השנים, וקבע כללים המנוגדים לכלל של "ייזהר הקונה". דין זה מנוגד גם לדיני אונאה ומקח טעות במשפט העברי, שלפיו, במקרה של פעולת קניין שבוצעה במחיר החורג בשישית מערכו של החפץ, יש להשיב את הפער, ובחריגה גדולה יותר, או במקרה שבסחורה יש פגמים שלא היו ידועים לקונה, המכר בטל.

דוקטרינת "ייזהר הקונה" והפעלתה במשפט המקובל

דוקטרינת "ייזהר הקונה" קבעה כי בחוזה מכר לא יוכל הרוכש לקבל פיצוי מן המוכר בשל פגמים ברכוש שנרכש על ידו, אף אם פגמים אלו הביאו לכך שהממכר לא היה ראוי לשימוש. החריג היחיד לכלל היה במקרה שבו המוכר הסתיר את הפגם באופן אקטיבי. כלל נוקשה זה לא תאם את יחסי המסחר בשוק המודרני, ובתי המשפט באנגליה פעלו ליצור לו חריגים רבים נוספים, במיוחד באמצעות שימוש בהשתק ובמקרים בהם היו קיימים בין הצדדים יחסי אמון מיוחדים.
המגמה המודרנית היא להחליף את הכלל בדוקטרינת "תניית כשירות מכללא", שלפיה כל חוזה מכר כולל תנאי מכללא שהממכר ראוי לשימוש. השימוש בדוקטרינה מודרנית זו הוא בדרך כלל בהקשר לחוזי מכר בין קבלן ורוכש דירה.
בנוסף לאיכות הסחורה, הביטוי מתאר גם את מדיניות ההחזרה. תחת מרבית מערכות החוקים, אין חובה חוקית על המוכר לאפשר החזרת המוצר תמורת החזר כספי, זיכוי כספי או החלפה. בתחום מוצרי התוכנה והבידור, מקובל כי ניתן להחליף מוצר רק תמורת עותק אחר של אותו מוצר. מרבית החנויות ורשתות המסחר דורשות מהקונה הבא להחזיר מוצר לספק הוכחה (כגון חשבונית) כי רכש את המוצר באותה חנות או רשת, וכן מחילות מגבלת זמן על אפשרות ההחלפה.
על בסיס ביטוי זה נוצרו ביטויים דומים אחרים, כגון "ייזהר הקורא" (Caveat lector).
דייוויד סטרן

דייוויד ג'ואל סטרן (באנגלית: David Joel Stern; נולד ב-22 בספטמבר 1942) הוא עורך דין יהודי-אמריקאי שהיה נציב (קומישנר) ליגת ה-NBA משנת 1984 ועד שנת 2014. נחשב בעיני רבים לאחד הנציבים המצליחים והמשפיעים בתולדות הספורט המקצועני בצפון אמריקה.

קורות חייו

סטרן בילה את ילדותו בעיר טינק שבניו ג'רזי. בשנת 1963 סיים לימודי היסטוריה באוניברסיטת ראטגרס שבניו ג'רזי, ובשנת 1966 סיים לימודי משפטים באוניברסיטת קולומביה שבניו יורק. באותה שנה החל לעבוד במשרד עורכי דין שייצג את ליגת ה-NBA. בשנת 1978 מונה ליועץ המשפטי של הליגה, ובשנת 1980 מונה לסגן נשיא בכיר של הליגה. ב-1 בפברואר 1984 מונה לנציב הרביעי של הליגה, אחרי פרישתו של לארי או'בריין. באותה שנה התקבלו לליגה השחקנים מייקל ג'ורדן, צ'ארלס בארקלי, ג'ון סטוקטון והאקים אולאג'ואן.
בשנות ה-80, הליגה בניהולו של סטרן הגיעה לשיאים של רווחיות ופופולריות בכל העולם, בעיקר בזכות השחקנים הבולטים מייקל ג'ורדן, מג'יק ג'ונסון ולארי בירד. משחקי הליגה משודרים במעל 200 מדינות בכל העולם, וחברות בה 30 קבוצות - 29 מארצות הברית ואחת מקנדה. בשנת 1996 הוקמה ליגת הכדורסל המקבילה לנשים - ליגת ה-WNBA.
סטרן נחשב לנציב קפדן בענייני משמעת, ומתנגד בתוקף להימורים על משחקי הליגה. בשנת 2005 אישר לקבוצות הליגה תקרת שכר גמישה של 49.5 מיליון דולר, במטרה להימנע מסכסוך שיוביל להשבתה של הליגה - הסכם פשרה זה עורר ביקורת מצד התומכים בהגבלת שכר השחקנים ובעידוד התחרותיות.
ב-1998 הונצח סטרן ביד לאיש הספורט היהודי במכון וינגייט, מוזיאון המנציח אנשי ספורט יהודים שזכו להישגים יוצאי דופן.
ב-26 באוקטובר 2012 הודיע סטרן שיעזוב את תפקיד הנציב ב-1 בפברואר 2014, 30 שנה בדיוק אחרי שנכנס לתפקיד. סטרן המליץ על סגנו בעשר השנים האחרונות אדם סילבר והוא החליפו בתפקיד הקומישינר. 
ב-2014 נבחר להיכל התהילה של הכדורסל.
יחסי ארצות הברית–דרום סודאן

היסטוריה

ארצות הברית הכירה בדרום סודאן ב-9 ביולי 2011, באותו יום שדרום סודאן הכריזה על עצמאותה. עוד באותו יום שדרגה ארצות הברית את הקונסוליה בג'ובה למעמד שגרירות, ובאוקטובר אותה שנה מונתה סוזן ד. פייג' לשגרירת ארצות הברית בדרום סודאן.
בשנת 2012, נשיא ארצות הברית ברק אובמה החליט על הספקת סיוע וציוד צבאי לדרום סודאן. ולאחר מכן שלח משלחת של 5 קצינים, על מנת לייעץ בנושאי ביטחון לממשלת דרום סודאן.
בשנת 2017 שגריר ארצות הברית באו"ם ניקי היילי, מתחה ביקורת על דרום סודאן על אי טיפולה ברעב ובמחסור במדינה. בדצמבר 2016 נכשלה ארצות הברית בהעברת החלטה על אמברגו נשק ועוד סנקציות, בשל רצח עם בדרום סודאן.

יחסים דיפלומטיים

דרום סודאן מחזיקה בארצות הברית שגרירות בוושינגטון די סי, ואילו ארצות הברית מחזיקה בדרום סודאן שגרירות בג'ובה.
עד הנה (סיפור)

עד הנה הוא הסיפור הראשון מתוך קובץ הסיפורים 'עד הנה' שכתב הסופר ש"י עגנון. הסיפור מתאר את שהותו הכפויה של המחבר בגרמניה בימי מלחמת העולם הראשונה.

תקציר העלילה

המספר מתגורר בברלין בביתה של אישה, ובתחילת הסיפור קוראת לו בעלת הבית לקראת סיום מגוריו בביתה, ומספרת לו על בנה שנעדר בשדה הקרב. היא מספרת לו כי ראתה בחלומה כי הוא האדם שהיה אמור להחזיר את בנה משדה הקרב, ומביעה תוך כך ספק חזק אם כך אכן יקרה, וכדבריה "עכשיו שאדוני נוסע הרי כל דברי החלום בועה של בורית."
סיבת עזיבתו את ברלין לעיר גרימא היא הספרים שהותיר אחריו דוקטור לוי המנוח בעיר גרימא בשני חדרים המלאים בהם. כהרגלו, משתף עגנון את הקורא במצוקותיו, כמו נדודי השינה שלו והדרכים שהתגבר עליהם, בחלומותיו, ובסיפורים שונים המהווים סיפורים בפני עצמם, וחלקם אף תומכים ומקדמים את העלילה הראשית. 
כסיפור מסע, נוסע המספר מעיר לעיר ובחזרה, תוך תיאור המחסור הגדול באמצעים, כמו ביגוד ש"נתרם" לטובת המאמץ המלחמתי, המחסור והקיצוב במזון, והלכלוך וההזנחה שהוא רואה בכל מקום בשל ההשקעה הטוטלית במאמץ המלחמתי.
הסיפור מסתיים עם סיום המלחמה. המספר עולה לארץ ישראל, קונה חלקת אדמה ומקים לו בית. חדר אחד בבית הוא מקצה לעצמו, ואת שאר החדרים הוא מייעד לספריו של דוקטור לוי, שאמורים להגיע מגרמניה. המספר מרגיש שהגיע סוף סוף אל המנוחה והנחלה לאחר כל הנדודים שעבר, והוא מסיים את הסיפור בפסוק מתוך התפילה נשמת כל חי: "עד הנה עזרונו רחמיך ולא עזבונו חסדיך ה' אלהינו, ואל תטשנו ה' אלהינו לנצח." מתוך תפילה זו, אומר המספר, לקח לו את שם הסיפור, והפסוק הנבחר מביע תודה על העבר ותפילה ובקשה לעתיד.
אולימפיאדת החורף 1944

אולימפיאדת החורף 1944 הייתה אולימפיאדה אשר בוטלה עקב מלחמת העולם השנייה.
אירוח האולימפיאדה נמסר לעיר קורטינה ד'אמפצו שבאיטליה על ידי הוועד האולימפי הבינלאומי בישיבתו ה-38, שנערכה בלונדון ב-9 ביוני 1939. קורטינה ד'אמפצו הועדפה על פני שתי הערים המתמודדות האחרות במכרז האולימפי – מונטריאול שבקנדה ואוסלו שבנורווגיה.
למרות המלחמה ערך הוועד האולימפי הבינלאומי ב-1944 אירועים שונים כדי לציין מלאת חמישים שנים לייסודו. אלו נערכו במטה הוועד בלוזאן שבשווייץ מה-17 ועד ה-19 ביוני באותה שנה. 
לימים, ב-1956, אירחה קורטינה ד'אמפצו את משחקי אולימפיאדת החורף השביעית.
יסוד (פסל)

תיאור

"יסוד" הוקם על מיכה אולמן בתמיכת קרן יהושע רבינוביץ לאמנויות תל אביב. הפסל הוקם בשטח השדרה, מול בית מס' 129. "יסוד" נבנה כיציקה של בטון בתבנית של תוכנית קרקע של דירת ארבעה חדרים או כמעין "חפירה ארכאולוגית" שלה. במרכזו של כל חדר יצק האמן דימוי של כיסא, השקוע באדמה. כל אחד מארבעת כיסאות אלו מוצב בזווית שונה. 
דימוי תוכנית קרקע כבר הופיעו בעבודות קודמות של אולמן, כשהוא מייצג סמליות של בית, זיכרון ותלישות. גם דימוי הכיסא הופיע בעבר בעבודות כגון "שמים" (1983), שם שימש כביטוי מטאפיזי לקשר מורכב בין האדמה לשמיים. רונית שטינינברג תיארה את העבודה כביטוי של חדירת הכיסא לאדמה וחשיפתו. בפרשנותה הציעה לראות בה ביטוי למתח שבין בריאה ומוות; בין ארוס ותנטוס.
חוחן

השם

השם המדעי Onopordum cynarocephalum מיוונית: גאזים (pordum) חמור (Ono) כנראה בשל הסברה לגבי האפקט של אכילה מוגזמת אצל החמור. קרקפת הפרחים של חוחן הקנרס דמוית כדור קטן של ארטישוק - קינרה ביוונית, קנרס בעברית. השם העברי נגזר מהשם המקראי חוח, גם כן צמח קוצני. בערבית כַּעוּב או לְשַׂ'אן אִל-גְ'מָאל (לשון הגמל).

מאפיינים

חוחן הקרנס גדל באזור ארץ ישראל וסוריה בעיקר סמוך ליישובים נטושים, מעזבות ושולי דרכים. שׁוֹשֶׁנֶת העלים בחורף רחבה ועליה מסתיימים בקוצים (ראו איור). באביב עולה מתוכה גבעול זקוף וגבוה ביותר (כ2 מטרים ומעלה). הגבעול קוצני, מלווה לכל אורכו בכנפיים קוצניות ומסתעף למעלה למספר סעיפים נושאי קרקפות גדולות (4–7 ס"מ). הקרקפות מהודקות בחפי מעטפת המתחדדים לקוצים. הצמח פורח בחודשים מאי-יולי עם פרחים מורכבים צינוריים בצבע סגול-ארגמן. ציציות צהבהבות מכסות את הקרקפת אחרי ההבשלה.

בתרבות

אחד ממיני החוחן Onopordum acanthium ("דרדר הכותנה" או "חוחן הבלאנש"), הוא הפרח הלאומי של סקוטלנד, והוא מאפיין ניכר בסמלים ולוגואים סקוטיים רבים. האגדה היא שצבא נורסי פולש ניסה להתגנב בחשאי למאהל של הצבא הסקוטי. אחד מהנורסים פסע בשקט יחף למחנה הסקוטי ודרך על החוחן. שלוות הלילה במחנה הופרה והנורסים הובסו.
שק ווס

ביוגרפיה

נולד בשם ח'אדימו פול ב-10 בספטמבר 1998 בשכונת הארלם בניו יורק, להורים ממוצא סנגלי. בגיל 5, ווס ואימו עברו לגור בעיר מילווקי במדינת ויסקונסין, שם הוא גר במשך 9 שנים. בגיל 14 עבר חזרה לניו יורק.
פול התחיל ליצור מוזיקה בגיל 11, במטרה לשחרר לחץ עקב ילדותו הבעייתית והסביבה העוינת בה גדל. כאשר היה בתיכון, אימץ כעיסוק את משחק הכדורסל, אך גם ייצר עניין אצל סוכני אופנה, מה שהוביל אותו לפספס משחק פלייאוף של קבוצתו בשביל להשתתף בחשיפת הקולוקציה ייזיס 3, אשר נערכה במדיסון סקוור גארדן.

פרשיות

ב-31 בינואר 2019, טענה חברת ההפקות Ridge Production כי ווס סירב לשלם על הוידאו קליפ של הסינגל הקרוב שלו, "Mudboy". לאחר מכן, הם פרסמו את הגרסה המקורית של הקליפ, אך החליפו את השיר בשיר אשר לועג לווס ולצוות שלו עקב הכחשתם של החוזה הקיים איתם.
בפברואר 2019, ווס הואשם בהטרדה מאיימת ואלימות כלפי בת זוגו, הזמרת ג'סטין סקיי . עקב זאת, ווס הוסר מקמפיין פרסום ל-MLS. לאחר מכן, דווח שסקיי ביקשה צו הרחקה נגד ווס. ווס הכחיש את ההאשמות ולא הואשם בדבר.